b'\n_START_ARTICLE_\nFranc Cimperman\n_START_SECTION_\n\xc5\xbdivljenje in delo\n_START_PARAGRAPH_\nStar\xc5\xa1i so bili kmetskega rodu in so se le siroma\xc5\xa1no pre\xc5\xbeivljali z majhno trafiko. Ko je 1864 kon\xc4\x8dal\xc2\xa0\xc2\xbbglavno mestno \xc5\xa1olo\xc2\xab\xc2\xa0pri cerkvi Sv. Jakoba s prav dobrim uspehom, se je za\xc4\x8del u\xc4\x8diti za stavca, kar pa je moral opustiti zaradi slabega vida, nato pa za knjigoveza, kjer zaradi neprimernega okolja tudi ni mogel zdr\xc5\xbeati. Jeseni naslednjega leta je stopil v gimnazijo, kjer je bil med najbolj\xc5\xa1imi u\xc4\x8denci. Kot osmo\xc5\xa1olec si je zagotovil podporo za \xc5\xa1tudij filozofije na vseu\xc4\x8dili\xc5\xa1\xc4\x8du, ko je februarja 1873 nevarno obolel in ker se je okrevajo\xc4\x8d pri o\xc4\x8detovem pogrebu (\xe2\x80\xa0 24. maja 1873) prehladil, se je bolezen,\xc2\xa0\xc2\xbb\xc5\xbeelod\xc4\x8dna mrzlica\xc2\xab, ponovila z vso silo in ga polo\xc5\xbeila v grob._NEWLINE_Prve pesmi, objavljal je \xc5\xbee kot \xc4\x8detrto\xc5\xa1olec, so bile nabo\xc5\xbene in domoljubne. Preko preproste didaktike se je njegova poezija razprostrla polagoma tudi nad ostalim miselnim, \xc4\x8dustvenim in domiselnim \xc5\xbeivljenjem dozorevajo\xc4\x8dega mladeni\xc4\x8da. Posebno prihaja v njegovi liriki do lepega izraza ljubezen do prirode \xe2\x80\x94 v pesmih prevladujejo jasna, vesela \xc4\x8dustva, pomladna razpolo\xc5\xbeenja, popotni vtisi (Na planine, Cirkni\xc5\xa1ko jezero) \xe2\x80\x94 in ljubezen do svojcev, zlasti do matere. Bolj od ostalih pesnikov svoje dobe je gojil basen, o kateri je spisal tudi teoreti\xc4\x8dno razmi\xc5\xa1lanje, ki se naslanja na Lessingove nazore; Razen nekaterih lirskoepskih pesnitev (romanc) je v kiticah (tercinah in oktavah) napisal tudi ve\xc4\x8djo pripovedno pesem iz gr\xc5\xa1kih osvoboditvenih vojn Boj pri Lemnu. U\xc4\x8dil se je pri Pre\xc5\xa1ernu, (Boj pri Lemu) Levstiku (popotne pesmi i. dr.), posebno pa \xc5\xa1e pri Jenku (Ro\xc5\xbee in trnje i. dr.) in Stritarju (popotne pesmi i. dr.), nekaj tudi pri Preradovi\xc4\x87u (Plavaj, plavaj, barka moja). Zbrane pesmi, brez nabo\xc5\xbenih, je izdal po pesnikovi smrti njegov brat Josip Cimperman.'